钦定古今图书集成/明伦汇编/官常典/第765卷 > 说苑 > 盖宽饶
## 钦定古今图书集成/明伦汇编/官常典/第765卷 > 说苑 > 盖宽饶

按《汉书》本传，“宽饶，字次公，魏郡人也。明经，为郡文学，
以孝廉为郎，举方正，对策高第，迁谏大夫，行郎中户
将事。劾奏卫将军张安世子侍中阳都侯彭祖不下
殿门，并连及安世居位无补，彭祖时实下门，宽饶坐
举奏大臣非是，左迁为卫司马。先是时，卫司马在部，
见卫尉拜谒，常为卫官，繇使市买。宽饶视事，案旧令”，
遂揖官属以下行卫者。卫尉私使宽饶出。宽饶以令
诣官府门上谒，辞，尚书责问卫尉。由是卫官不复私
使候司马。候司马不拜，出先置卫，辄上奏辞，自此正
焉。宽饶初拜为司马，未出殿门，断其襌衣，令短离地，
冠大冠，带长剑，躬案行士卒庐室，视其饮食居处。有
疾病者，身自抚循临问，加致医药，遇之甚有恩。及岁
尽交代，上临飨，罢卫卒，卫卒数千人皆叩头自请，愿
复留，共更一年，以报宽饶厚德。宣帝嘉之，以宽饶为
大中大夫，使行风俗，多所称举，贬黜奉使称意，擢为
司隶校尉，刺举无所回避，小大辄举，所劾奏众多，廷
尉处其法，半用半不用。公卿贵戚及郡国吏，繇使至
长安，皆恐惧，莫敢犯禁，京师为清平恩侯。许伯入第，
丞相、御史、将军、中二千石皆贺，宽饶不行，许伯请之，
迺往，从西阶上，东乡特坐。许伯自酌曰：“盖君后至。”宽
饶曰：“无多酌我，我迺酒狂。”丞相魏侯笑曰：“次公醒而
狂，何必酒也！”坐者皆属目卑下之。酒酣乐作，长信少
府檀长卿起舞，为沐猴与狗斗，坐皆大笑。宽饶不说，
卬视屋而叹曰：“美哉！然富贵无常，忽则易人。此如传
舍，所阅多矣。唯谨慎为得久，君侯可不戒哉！”因起趋
出，劾奏长信少府以列卿而沐猴舞，失礼不敬。上欲
罪少府许伯为谢，良久，上迺解。宽饶为人，刚直高节，
志在奉公。家贫，奉钱月数千半，以给吏民为耳目。言
事者。身为司隶子，常步行自戍北边，公廉如此。然深
刻喜陷害人，在位及贵戚，人与为怨。又好言事刺讥，
奸犯上意。上以其儒者，优容之，然亦不得迁同列后
进或至九卿。宽饶自以行清能高，有益于国，而为凡
庸所越，愈失意不快，数上疏谏争。太子庶子王生高
宽饶节，而非其如此。予《书》曰：“‘明主知君絜白公正，不
畏彊御，故命君以司察之位，擅君以奉使之权，尊官
厚禄，已施于君矣。君宜夙夜惟思当世之务，奉法宣
化，忧劳天下，虽日有益，月有功，犹未足以称职而报
恩也。自古之治，三王之术，各有制度。今君不务循职
而己，乃欲以太古久远之事，匡拂天子，数进不用难
听之语，以摩切左右，非所以扬令名，全寿命者也。方
今用事之人，皆明习法令，言足以饰君之辞，文足以
成君之过。君不惟蘧氏之高踪，而慕子胥之末行，用
不訾之躯，临不测之险，窃为君痛之。夫君子直而不
挺，曲而不诎。《大雅》云：‘既明且哲，以保其身’。狂夫之言，
圣人择焉’。唯裁省览。”宽饶不纳其言。是时，上方用刑法，信任中尚书宦官，宽饶奏封事曰：“方今圣道寖废，
儒术不行，以刑馀为周、召，以法律为《诗》《书》。”又引韩氏
《易传》言“五帝官天下，三王家天下，家以传子，官以传
贤。若四时之运，功成者去，不得其人，则不居其位。”书
奏，上以宽饶怨谤，终不改，下其书中二千石。时执金
吾议，以为宽饶指意欲求䄠，大逆不道。谏大夫郑昌
愍伤宽饶忠直，忧国以言，事不当意，而为文吏所诋
挫，上书颂宽饶曰：“臣闻山有猛兽，藜藿为之不采；国
有忠臣，奸邪为之不起。司隶校尉宽饶，居不求安，食
不求饱，进有忧国之心，退有死节之义；上无许史之
属，下无金张之托，职在司察，直道而行，多仇少与，上
书陈国事，有司劾以大辟，臣等得从大夫之后。官以
谏为名，不敢不言。”上不听，遂下宽饶吏。宽饶引佩刀
自刭北阙下，众莫不怜之。